Jesusmi discipulonkunata boteman yaykuchirqa puntaspa qochata chimpachkanankupaq,
chaynapi llapa runakunata pay avianankama.
Aviaruspanñataqmi Jesus sapallan rirqa orqo lawman Diosta mañakunanpaq.
Tutayaramuptinmi Jesus sapallan kachkarqa.
Discipulonkunañataqmi botepi richkarqa karutaña,
hatun olakunañataqmi boteta nisyullataña laqyarqa paykuna lawman llumpayta wayramuptin.
Hinaptinmi yaqa gallo waqaytaña Jesus paykunaman asuykurqa yaku hawanta puristin.
Discipulonkunañataqmi yaku hawanta puriqta rikuruspanku mancharisqallaña qaparirqaku:
—¡Wakqa manchachikum!
—nispanku.
Hinaptinmi chaypunilla Jesus nirqa:
—¡Qarinchakuychik!
Ñoqam kani,
ama manchakuychikchu —nispa.
Hinaptinmi Pedroñataq nirqa:
—Señorlláy,
qam kaspaykiqa kamachimuwayá yakupa hawanta qanman hamunaypaq —nispa.
Chaymi Jesus nirqa:
—Hamuy —nispa.
Chaymi Pedro uraykurqa botemanta hinaspam puriyta qallaykurqa yaku hawanta Jesuspa ladonman rinanpaq.
Aswanqa sinchi wayrawan mancharikuruspanmi chinkaykuyta qallarispan qaparirqa:
—¡Señorlláy,
salvaykuway!
—nispa.
Chaymi Pedrota makinmanta hapiruspan Jesus nirqa:
—¡Pisi confianzayoq runa!
¿Imanasqataq iskayrayarqanki?
—nispa.
Paykuna boteman seqaruptinmi wayra tanirurqa.
Chaymi botepi kaqkuna paypa ñawpaqninpi qonqarakuykuspa nirqaku:
—Cheqaptapunim qamqa kasqanki Diospa Churin —nispa.
Genesaretpi onqoqkunata Jesus sanoyachisqanmanta
Qochata chimparuspankum chayarurqaku Genesaret lawman.
Hinaptinmi chay sitiopi llapallan runakuna Jesusta reqsiruspanku willanakururqaku llapallan muyuriqnin llaqtakunapi chaymi payman apamurqaku llapallan onqoqkunata.
Hinaspam ruegakurqaku pachanpa patallantapas hapiykunankupaq chaymi llapallan hapiykuqkunaqa allinyarurqaku.